สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 1 ธ.ค. 60
1 ธ.ค. 2560

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (30 พ.ย.) โดยดาวโจนส์ปิดที่เหนือระดับ 24,000 จุดเป็นครั้งแรก หลังจากนายจอห์น แมคเคน วุฒิสมาชิกสังกัดพรรครีพับลิกัน ประกาศสนับสนุนร่างกฎหมายปฏิรูปภาษีในการลงมติในวุฒิสภาวันนี้ ส่งผลให้ร่างกฎหมายดังกล่าวมีโอกาสมากขึ้นที่จะได้รับการอนุมัติจากวุฒิสภา นอกจากนี้ ตลาดยังได้รับปัจจัยหนุนจากข้อมูลเศรษฐกิจที่แข็งแกร่งของสหรัฐ ซึ่งรวมถึงจำนวนคนว่างงานรายสัปดาห์ที่ปรับตัวลดลงติดต่อกันเป็นสัปดาห์ที่ 2
ดัชนีเฉลี่ยอุตสหกรรมดาวโจนส์ปิดที่ 24,272.35 จุด พุ่งขึ้น 331.67 จุด หรือ +1.39% ดัชนี Nasdaq ปิดที่ 6,873.97 จุด เพิ่มขึ้น 49.58 จุด หรือ +0.73% และดัชนี S&amp;P500 ปิดที่ 2,647.58 จุด เพิ่มขึ้น 21.51 จุด หรือ +0.82%
 
ตลาดหุ้นยุโรปปิดลบเมื่อคืนนี้ (30 พ.ย.) เนื่องจากการร่วงลงของหุ้นกลุ่มพลังงาน หลังจากราคาน้ำมันดิบในตลาดโลกขยับขึ้นเพียงเล็กน้อย แม้ที่ประชุมกลุ่มประเทศผู้ส่งออกน้ำมัน (โอเปก) และกลุ่มผู้ผลิตนอกโอเปก มีมติขยายเวลาลดกำลังการผลิตจนถึงสิ้นปีหน้าก็ตาม อย่างไรก็ดี ข้อมูลเศรษฐกิจที่สดใสของยูโรโซน และการพุ่งขึ้นของหุ้นกลุ่มธนาคาร ได้ช่วยสกัดแรงลบในตลาดระหว่างวัน
ดัชนี Stoxx Europe 600 ปรับตัวลง 0.3% ปิดที่ 386.71 จุด
ดัชนี CAC-40 ตลาดหุ้นฝรั่งเศสปิดที่ 5,372.79 จุด ลดลง 25.26 จุด หรือ -0.47% ดัชนี DAX ตลาดหุ้นเยอรมันปิดที่ 13,023.98 จุด ลดลง 37.89 จุด หรือ -0.29% และดัชนี FTSE 100 ตลาดหุ้นลอนดอนปิดที่ 7,326.67 จุด ลดลง 66.89 จุด หรือ -0.90%
 
ดัชนีตลาดหุ้นลอนดอนปิดที่ระดับต่ำสุดในรอบสองเดือนเมื่อคืนนี้ (30 พ.ย.) ด้วยแรงกดดันจากสกุลเงินปอนด์ที่แข็งค่าขึ้นขานรับกระแสคาดหวังที่ว่า การเจรจา Brexit ระหว่างสหราชอาณาจักรและสหภาพยุโรป (EU) จะมีความคืบหน้าที่สำคัญ
ดัชนี FTSE 100 ลดลง 66.89 จุด หรือ -0.90% ปิดที่ 7,326.67 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (30 พ.ย.) หลังจากที่ประชุมกลุ่มประเทศผู้ส่งออกน้ำมัน (โอเปก) และกลุ่มผู้ผลิตนอกโอเปก เห็นพ้องให้ขยายเวลาลดกำลังการผลิตจนถึงสิ้นปีหน้า
สัญญาน้ำมันดิบ WTI ส่งมอบเดือนม.ค. เพิ่มขึ้น 10 เซนต์ หรือ 0.2% ปิดที่ 57.40 ดอลลาร์/บาร์เรล
สัญญาน้ำมันดิบเบรนท์ส่งมอบเดือนม.ค. เพิ่มขึ้น 46 เซนต์ หรือ 0.7% ปิดที่ 63.57 ดอลลาร์/บาร์เรล
 
สัญญาทองคำตลาดนิวยอร์กปิดร่วงลงติดต่อกันเป็นวันที่ 2 เมื่อคืนนี้ (30 พ.ย.) เนื่องจากนักลงทุนยังคงเดินหน้าเทขายสัญญาทองคำซึ่งเป็นสินทรัพย์ที่ปลอดภัย หลังจากดัชนีดาวโจนส์ตลาดหุ้นนิวยอร์กทะยานขึ้นกว่า 300 จุดเมื่อคืนนี้ ขานรับความคืบหน้าในการผลักดันร่างกฎหมายปฏิรูปภาษีของพรรครีพับลิกัน นอกจากนี้ ข้อมูลเศรษฐกิจที่แข็งแกร่งของสหรัฐยังเป็นอีกสาเหตุหนึ่งที่ทำให้นักลงทุนเทขายทองคำเช่นกัน
สัญญาทองคำตลาด COMEX (Commodity Exchange) ส่งมอบเดือนก.พ. ร่วงลง 9.5 ดอลลาร์ หรือ 0.74% ปิดที่ระดับ 1276.7 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 8.7 เซนต์ หรือ 0.53% ปิดที่ 16.474 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 1.3 ดอลลาร์ หรือ 0.14% ปิดที่ 942.5 ดอลลาร์/ออนซ์
สัญญาพัลลาเดียมส่งมอบเดือนมี.ค. ลดลง 0.5% ปิดที่ 1,003.55 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับเงินสกุลหลักบางสกุล ในการซื้อขายที่ตลาดนิวยอร์กเมื่อคืนนี้ (30 พ.ย.) ขณะนักลงทุนจับตาวุฒิสภาสหรัฐซึ่งเตรียมจะลงมติในร่างกฎหมายปฏิรูปภาษีฉบับของวุฒิสภาในวันนี้ตามเวลาสหรัฐ
ยูโรแข็งค่าขึ้นเมื่อเทียบกับดอลลาร์ ที่ระดับ 1.1903 ดอลลาร์ จากระดับ 1.1862 ดอลลาร์ ในขณะที่ปอนด์แข็งค่าขึ้นแตะ 1.3526 ดอลลาร์ จากระดับ 1.3422 ดอลลาร์ และดอลลาร์ออสเตรเลียอ่อนค่าลง ที่ระดับ 0.7565 ดอลลาร์ จากระดับ 0.7577 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 112.46 เยน จากระดับ 111.83 เยน แต่อ่อนค่าลงเมื่อเทียบกับฟรังก์สวิส ที่ระดับ 0.9837 ฟรังก์สวิส จากระดับ 0.9839 ฟรังก์สวิส